„Повече от всичко” – новият летен хит на Кристо и Лора Караджова.
След като „Оставам тук” разби класациите през 2012 година, Кристо и Лора се събраха за ново парче. „Повече от всичко” от сега дава мащабна заявка да бъде хитът на лято 2013.  Всички проекти на именития изпълнител застават зад конкретна социална кауза. В „Повече от всичко” посланието е „Карай до край. Най-доброто от себе си дай”. Идеята за сингъла възниква преди няколко месеца. „Искахме да покажем, че в България има много талантливи млади хора, а остават незабелязани. Хора, които с прекрасните си таланти трябва да получават медийно и обществено внимание.” - смята Кристо. 
Текстът е написан от Бобо и Кристо. В „Повече от всичко” Кристо отново залага на супер успешният екип, с който създава „Оставам тук”. Режисьори на видеото са Кристо и  Люси Иларионов, а локацията е избрана от Джонас Тоукингтън. Люси Иларионов е познат освен с изявата си в Dancing stars, но и с пищната визия на поредица музикални видео клипове. Музиката е дело на Symphonics. Те са продуценти и на музикалния бийт.
Екшън сцените са характерни за видеоклиповете към хитовете на Кристо и дуетните му половинки. „Повече от всичко” е смес от висок адреналин, виртуозни мотористи, мощни офроуд коли и ATV, супер скорости, спиращи дъха каскади и сериозна доза риск. Мащабният видеоклип на парчето „Повече от всичко” е заснет в каменна кариера до завод Кремиковци. Желаещите да се включат в проекта са хиляди. Само най-талантливите, обаче попадат на снимачната площадка на видеото към „Повече от всичко”. Един месец отнема подготовката и заснемането на видеоклипа, под жаркото слънце. Най-младият участник е брейк танцьор от Варна, на 5 години. В „Повече от всичко” ще видим зашеметяващи трикове, каскади с мотори, въртене на огньове, българският национален отбор по лакрос (вид Американски спорт), брейк, паркур, футболни трикове и стрийт футбол, брейк и хип-хоп танцьори, както и стрийт фитнес и дори тротинетки.
Близо 100 човека е техническият екип, осъществил амбициозния видеоклип. Забележителната визия, както и самата концепция на стайлинга са дело на Мика Стоичков, дъщерята на футболната легенда Христо Стоичков.
https://www.youtube.com/watch?feature=player_embedded&v=vMm7hoRpmng
Водени от желанието си за участие в нов качествен хит, представителите на бисквитките TUC, отново са в подкрепа на проекта на Кристо, с участието на Лора Караджова. Главната цел на „Повече от всичко” е да обърне светлините на прожекторите към, на пръв поглед обикновените хора, които показват истинската си същност чрез сценичната си изява. „Смятаме, че това трябва да е кауза на всички медии и институции. Искаме да внушим на младите хора да вярват в себе си, да работят здраво и да не се предават” – споделя Кристо. 
Самият той е завършил Американския колеж “Franklin&Marshall”, Lancaster (PA, USA) през 2007, където е учил актьорско майсторство, режисура, бизнес администрация, студийни изкуства и танци. Негови преподаватели там са били Спайк Лий, Рой Шайдър и Дани Глоувър. В продължение на осем години е танцувал брейк. Рапърът има зад гърба си участие в топ сериалите „Отплата” и „Под прикритие”, както и единадесет филмови роли в американски продукции, снимани в България.  На снимачната площадка е заставал рамо до рамо с Том Сийзмур, Вини Джоунс и Нийл Джаксън. 

